Izvor: N1

Dveri i Pokret Dosta je bilo nastupiće na zajedničkoj listi na predstojećim beogradskim izborima, saopštili su lideri te dve političke organizacije na konferenciji za novinare. Naziv njihove zajedničke liste je "Da ovi odu, a da se oni ne vrate".

Lokalni izbori u Beogradu nisu izbori na kojima se rešavaju spoljnopolitička pitanja, ideološka pitanja, ovo su izbori na kojima se rešavaju komunalna pitanja, pitanja koja se tiču korupcije i uvođenja reda u Beogradu, rekao je Radulović.

On je naglasio da su u pitanju dve različite političke organizacije, sa velikim ideološkim razlikama, ali da su pitanja koja ih povezuju borba protiv korupcije, protiv partokratije, protiv partijske države, borba protiv tajnih ugovora bilo ko da ih potpisuje. Naglasio je da se ne radi samo o borbi protiv tajnih ugovora za fontane, jarbole, novogodišnju rasvetu već i za BusPlus, Most na Adi...

"Spaja nas borba za besplatne udžbenike za svu decu u osnovnim i srednjim školama, za besplatne vrtiće, za smanjenje poreza na imovinu, spaja nas borba za oporezivanje neizgrađenog zemljišta koje su razni tajkuni u sprezi sa strankama u tom trenutku vlasti, a sve su se izređale, došle do zemljišta kroz pljačkašku privatizaciju, a koje nikad od tada nije oporezovano... Slažemo se oko decentralizacije Beograda", rekao je Radulović.

Kaže da je neprihvatljivo i to što radi kamuflirana opozicija, koja se u nekim mestima gde ima vlast u Srbiji ponaša kao SNS.

DJB i Dveri neće promeniti svako svoju politiku, ali za Beograd te ideološke razlike nisu ni bitne, naveo je.

Podsetimo, DJB je pozvao na razgovore o saradnji i Pokret Beli i Ne davimo Beograd, koji su odbili poziv za šta je Radulović izrazio žaljenje.

Naziv zajedničke liste DJB i Dveri je "Da ovi odu, a da se oni ne vrate", rekao je Radulović, konstatujući da su na vlasti u Srbiji jedni te isti ljudi 30 godina. "Ovde je potrebna jedna šok terapija, da se ljudi probude i shvate da nas pljačkaju sa svih strana", rekao je Radulović.

Lider Dveri Boško Obradović je rekao da taj pokret i DJB spaja to što su predsednici tih pokreta bili jedini koji su isključeni sa skupštinskih zasedanja, jer su smetali vlastima, a i to što nikad nisu bili vlasti. "Mi smo alternativa i sadašnjoj, ali tako i bivšoj vlasti. Opozicija svemu loše što se radi danas, ali i brana da se vratimo na ono loše što je bilo pre ove vlasti", naveo je.

Izvor: N1

Za nas je važna i odgovornost za ono što rade državni funkcioneri, rekao je. Obradović je dodao da se slažu oko pitanja Kosova, da se slažu oko toga da ne učestvuju u "lažnom" unutrašnjem dijalogu, da odbacuju ideju promene Ustava i da se protive zadatku "koji je Vučić dobio da 2018. potpiše nezavisnost Kosova.

Ja bih ovu koaliciju da nazovem jednim drugim nazivom "Stop lopovima", rekao je lider Dveri, dodajući da su oni čista, poštena politička alternativa.

Radulović i Obradović su rekli, ako lista pobedi, da oni ipak neće biti gradonačelnici, a da će se na listi naći ljudi koji su izuzetno jaki za tu funkciju. Obradović je dodao da nemaju tu "vrstu bolesne sujete kao predsednik Srbije". "Ideja je ne lideri, nego kvalitetan tim i kvalitetan program", kaže Obradović.

Radulović kaže da računaju na apstinente, na one koji misle da su svi isti.

Istakao je da Beograđanima nude da im deca imaju besplatne udžbenike, za šta je dovoljan novac koji je dat za fontanu. "Rekli smo da ćemo prepoloviti cenu gradskog prevoza, da mesečna markica u zoni 1 i 2 da bude 1500 dinara, za zonu 3 i 4 - 2.500 dinara, imamo ozbiljnu analizu koja pokazuje kako će se to desiti", naveo je.

Kazao je da je to sve moguće ako se ispravno oporezuje neizgrađeno građevinsko zemljište. "Beograd na vodi ima 100 hektara najkvalitetnijeg gr zemljišta, Luka Beograd preko 200, da ne nabrajam sva ova preduzeća koja su prošla kroz pljačkaške privatizacije, koja su privatizovana samo zarad građevinskog zemljišta. Građevinsko zemljište je u svakoj metropoli u svetu je najvažniji resurs, najvredniji resusr... Od njegove prodaje, oporezivanja se grade metroi, ne od kredita. A kod nas je završio u džepovima privilegovanih, tajkunskih", zaključio je Radulović.